**ΔΗΜΟΣ ΖΑΓΟΡΑΣ – ΜΟΥΡΕΣΙΟΥ**

**ΔΕΛΤΙΟ ΤΥΠΟΥ**

ΖΑΓΟΡΑ 6 ΙΟΥΛΙΟΥ 2024

**Εγκρίθηκε η πρόταση του Δήμου Ζαγοράς - Μουρεσίου για ενίσχυση πυροπροστασίας κατοικημένων περιοχών**

Επαύξηση της πυροπροστασίας κατοικημένων περιοχών και προστασία του φυσικού και οικιστικού περιβάλλοντος βρίσκονται στον πυρήνα της πρότασης που κατέθεσε στο Πράσινο Ταμείο ο Δήμος Ζαγοράς – Μουρεσίου και πρόσφατα εντάχθηκε στο χρηματοδοτικό πρόγραμμα με πίστωση έως του ποσού των 250.000 ευρώ.

«Αξιοποιώντας χρηματοδοτικά εργαλεία και προγράμματα, διεκδικούμε πιστώσεις, έργα και παρεμβάσεις που βελτιώνουν την καθημερινότητα και διασφαλίζουν ένα καλύτερο αύριο.

Η συγκεκριμένη πρόταση προς το Υπουργείο Περιβάλλοντος και Ενέργειας και ειδικότερα προς το Πράσινο Ταμείο, επισημαίνει ο Δήμαρχος Ζαγοράς – Μουρεσίου κ. Κων. Καραγεωργίου, αποτυπώνει τα γρήγορα αντανακλαστικά των υπηρεσιών του Δήμου μας και την ετοιμότητα να καταθέσουμε μια τεκμηριωμένη πρόταση καλύπτοντας τα κριτήρια αξιολόγησης.

Πετύχαμε, όπως και σε άλλες αιτήσεις χρηματοδότησης, την έγκριση της πρότασης και την ένταξη στο χρηματοδοτικό πρόγραμμα του Πράσινου Ταμείου «Προστασία και Αναβάθμιση Δασών 2024» για την διαχείριση της καύσιμης ύλης πέριξ οικισμών του Δήμου Ζαγοράς - Μουρεσίου και την εφαρμογή των απαραίτητων παρεμβάσεων προκειμένου να δημιουργηθούν ζώνες που θα επιβραδύνουν ή και θα ανακόψουν μια πυρκαγιά προς κατοικημένες περιοχές.

Οι περιοχές παρέμβασης με αντιπυρικές ζώνες πλάτους δέκα μέτρων σε περιαστικά δάση, ανάλογα με τις εδαφολογικές, τοπογραφικές, κλιματικές και εδαφοπονικές - βλαστητικές συνθήκες, είναι οι εξής: Ζαγορά, Τσαγκαράδα, Κισσός, Ανήλιο, Μακρυρράχη και Πουρί.

Με την ίδια μεθοδικότητα και σε συνεργασία με το Πράσινο Ταμείο θα προχωρήσουμε στο επόμενο διάστημα στην υλοποίηση της πρότασης», κατέληξε ο κ. Καραγεωργίου.